KYK: Biles verstom met 'trippel-dubbel' | Netwerk24
KYK: Biles verstom met 'trippel-dubbel'
15 Augustus 2019 05:56
Die Amerikaanse gimnas Simone Biles is in ’n eie klas. Foto: Getty Images
Die Amerikaanse gimnas Simone Biles verskuif deurlopend die grense van haar sport, met selfs haar teenstanders wat net in verwondering kan toekyk.
NYTimes.com berig Sunisa Lee sê sy was “super-tevrede” met haar tweede plek die naweek in die Amerikaanse kampioenskap, waar Biles haar sesde titel gewen het met ’n asemrowende, ongekende “trippel-dubbel”-beweging in haar vloerroetine.
Selfs Biles (22) erken sy kon nie wag vir die kykweer nie.
“Ek wou nie die laaste een wees om dit te sien nie,” sê sy nadat sy die video op haar foon tussen roetines gekyk het.
Biles het die naweek in Kansas City boonop die perke op die balk tot die uiterste getoets met haar landing in die onderstaande video.
Lee was meer as gelukkig met haar silwermedalje, terwyl Morgan Hurd, wat in die vierde plek geëindig het, Biles as “bomenslik” beskryf het.
“Ek beskou dit as ’n sege, net omdat sy onoorwinlik is,” sê Lee.
Biles se vertoning in Kansas City gee ’n kykie na wat van haar verwag kan word in die Wêreldkampioenskap van 4 tot 13 Oktober in Stuttgart.
Die byeenkoms in Duitsland is die voorloper vir die 2020 Olimpiese Spele in Tokio, waar Biles sal streef om by te voeg tot haar versameling van vyf medaljes – vier daarvan goud – wat sy in Rio in 2016 gewen het.
Sy is een van 200 wat deur Larry Nassar, die voormalige dokter van die Amerikaanse gimnastiekspan, gemolesteer en geteister is. Biles is uitgesproke in haar kritiek teen die sport se plaaslike beheerliggame se versuim om hul atlete te beskerm.
“Dit is moeilik om terug te keer na die sport, om terug te keer na die organisasie wat jou in die steek gelaat het,” het sy voor die begin van die naweek se kampioenskap gesê.
— Yashar Ali ?? (@yashar) August 12, 2019
Meer oor: Gimnastiek | Larry Nassar | Simone Biles
Gimnas Simone Biles skitter met terugkeer
Nog ’n kop rol in sekspes-skandaal